Senaat stem teen Trump se noodtoestand | Netwerk24
Senaat stem teen Trump se noodtoestand
Die Amerikaanse senaat het Donderdag met 59 stemme teenoor 41 gestem om pres. Donald Trump se afkondiging van 'n noodtoestand op sy suidwestelike grens om 'n muur op die grens met Mexiko te bou, om te keer.
Die New York Times berig dié verskil is nie groot genoeg om Trump te verhoed om die besluit te veto nie.
Dit is egter die eerste keer in die geskiedenis wat die Amerikaanse kongres gestem het om 'n noodtoestand wat deur 'n president afgekondig is te keer en dié nederlaag word as 'n ernstige terugslag vir Trump beskou.
"Dit is doodeenvoudig: dit is 'n stem vir grensbeveiliging, dit is 'n stem vir geen misdaad nie," het Trump voor die stemming aan verslaggewers gesê.
Verskeie Republikeinse senators kon hulself egter nie vereenselwig met die idee om $3,6 miljard van militêre konstruksieprojekte na die grensmuur te herlei nie, omdat hulle bevraagteken of dit wettig is.
Jerry Moran, 'n Republikeinse senator, sê hy glo die afkondiging van 'n noodtoestand onder sulke omstandighede druis in teen die grondwet en hy kan daarom nie vir Trump ondersteun nie.
Moran meen 'n stem vir Trump se plan sou Amerika op 'n pad plaas wat nie die goedkeuring van die skrywers van die Amerikaanse grondwet sou wegdra nie.
CNN berig Trump het dit duidelik gemaak dat hy vas van plan is om dié besluit te veto sodra dit duidelik geword het dat genoeg Republikeine sal stem om die noodtoestand om te keer.